.td_uid_2_6136f69990255_rand.td-a-rec-img{text-align:left}.td_uid_2_6136f69990255_rand.td-a-rec-img img{margin:0 auto 0 0} Fuq talba tal-Isqfijiet ta' Malta u Għawdex, Caritas Malta f'kollaborazzjoni ma' Caritas Internationalis qed tappella għad-donazzjonijiet ta' flus b'risq il-poplu tal-Afganistan u dak tal-Ħaiti, li qed ibatu minħabba ċirkustanzi li għaddej minnhom pajjiżhom. F'dawn iż-żewġ pajjiżi għadd kbir ta' persuni qed jgħaddu minn ħafna tbatija u biża' wara li tilfu djarhom u spiċċaw mingħajr ikel u affarijiet bażiċi sanitarji fost diffikultajiet oħra. Fl-Afganistan, eluf ta' persuni qed jippruvaw jaħarbu wara li t-Talibani reġgħu ħadu kontroll tal-pajjiż. In-Nazzjonijiet Magħquda għamlu appell u talbu lill-pajjiżi ġirien biex iħallu l-fruntieri miftuħa. Qed ikun imbassar li madwar nofs miljun Afgan, inkluż nisa u tfal, se jaħarbu lejn dawn il-pajjiżi sal-aħħar tal-2021. Jitlaq l-aħħar ajruplan militari Amerikan mill-Afganistan Intant, fl-14 ta' Awwissu, il-Ħaiti ntlaqat minn terremot b'qawwa ta' 7.2 li ħalla madwar 2,200 persuna mejta u aktar minn 12,000 ruħ midruba. Mal-130,000 dar inqerdu filwaqt li 24,400 persuna kellhom jiġu trasferiti biex jingħataw kenn f'postijiet oħra. Huwa stmat li madwar 650,000 persuna jeħtieġu assistenza umanitarja. Għlahekk Caritas Malta qed tappella għall-ġbir ta' donazzjonijiet biex permezz ta' Caritas Internationalis tingħata l-assistenza tant meħtieġa f'dawn il-pajjiżi. Periklu kbir għan-nisa tal-Afganistan Min jixtieq jagħti donazzjoni jista' jibgħat ċekk pagabbli lill-Fondazzjoni Caritas Malta – Emergency Aid Fund, indirizzat lil: Caritas Community Centre, Emergency Aid Commission, Triq Mountbatten, il-Ħamrun, ĦMR 1577. Id-donazzjonijiet ta' flus jistgħu jitwasslu personalment fil-Caritas Community Centre, Triq Mountbatten, il-Ħamrun, jew jingħataw ukoll lill-kappillani fil-parroċċi biex jgħadduhom lil Caritas Malta. Jistgħu jiġu depożitati wkoll donazzjonijiet ta' flus f'dawn il-kontijiet bankarji: HSBC MT22MMEB44897000000089021513051 BOV MT78VALL22013000000040023270071 APS MT31APSB77046000489010489011015 Il-Papa Franġisku stess, ftit tal-jiem ilu, talab għad-djalogu u l-paċi fl-Afganistan, u appella għas-solidarjetà mal-vittmi tat-terremot f'Ħaiti. L-Arċisqof Charles Scicluna, l-Isqof Awżiljarju Joseph Galea-Curmi u l-Isqof Anton Teuma, ingħaqdu mal-Papa u qed jitolbu lill-Insara Maltin biex filwaqt li jitolbu għall-poplu Afgan u dak tal-Ħaiti, ikunu ġenerużi bid-donazzjonijiet tagħhom b'risq dawk li qed ibatu. Min jixtieq iktar informazzjoni dwar din l-inizjattiva jista' jċempel fuq 22199000 .td_uid_3_6136f699906f8_rand.td-a-rec-img{text-align:left}.td_uid_3_6136f699906f8_rand.td-a-rec-img img{margin:0 auto 0 0}